### Beslutning

Sagen blev udsat.

**Beslutningsforslag fra SF**

Det foreslås

1. At der udvikles en retvisende model til beregning af klimabelastningen ved brug af biomasse i [adresse] klimaregnskab.
2. At modellen skal indgå i klimaregnskabet for 2020
3. At reelle vedvarende energiløsninger altid skal vælges frem for biomasse, når det ægte vedvarende alternativ er teknisk muligt.
4. At biomasse senest i 2030 er udfaset som fast energikilde i [adresse]

Baggrund:

Biomasse anses teknisk set for at være et CO2-neutralt brændsel, og derfor har det pyntet gevaldigt på bundlinjen i [adresse] og resten af [adresse], at der har været satset massivt på biomasse. Så massivt at biomasse aktuelt udgør omkring 2/3 af den vedvarende energi i [adresse]. Heraf importeres omkring halvdelen fra udlandet. Problemet er dog, at biomasse kun på papiret er CO2-neutralt. For at biomasse er bæredygtigt kræver det bl.a., at der reelt plantes nye træer i de områder, hvor man importerer biomasse fra, og at CO2-optaget fra de nye træer er mindst lige så stort som fra de træer, der bliver til træpiller. Og det er det ikke før efter mange år.  Det hele bliver desuden yderligere problematisk af, at nogle af de største eksportlande af biomasse ([adresse] og [adresse]) ikke har bindende klimamålsætninger.

I løbet af 2020 er der for alvor sået tvivl om CO2-påvirkningen fra anvendelsen af biomasse. I et notat, som Information fik aktindsigt i, har embedsfolk fra Energistyrelsen og Klimaministeriet anslået, at forbruget af biomasse skal ned på 1/5 af det nuværende niveau for, at [adresse] fortsat kan betegne sig som et foregangsland på klimaområdet og reelt leve op til målene om CO2 reduktion. SF mener, at [adresse] skal gå forrest i reduktionen af brugen af biomassen og dermed også i styrkelsen og udbredelsen af reelle vedvarende energiløsninger såsom fx geotermi.

Stillet af SF’s byrådsgruppe

Asger Klausen, Pia Larsen, Herbert Jørgensen og Karoline Kjær (ordfører)

**Svar på forslag fra SF om, at biomasse skal indgå i klimaregnskabet**

**Indstilling fra Magistratsafdelingen for Teknik og Miljø**

På byrådsmødet den 26. august 2020 stillede SF et beslutningsforslag om, at udledning fra biomasse fremadrettet indgår i klimaregnskabet og at biomasse udfases som fast energikilde senest i 2030.

### Resumé

Det nuværende CO2-regnskab anses af Teknik og Miljø som retvisende. Da CO2-optaget ikke medregnes i produktionsområderne og størstedelen af biomassen er bæredygtig, skal udledningen ikke medregnes ved afbrænding. Et regnskab med ikke-bæredygtig biomasse er ikke muligt. Som alternativ foreslår Teknik og Miljø et ’bioressourceregnskab’.

Konkrete beslutninger om biomasse skal træffes af bestyrelsen for AffaldVarme Aarhus A/S (AVA). Forventninger til selskabet kan dog stilles på generalforsamling og indgå i [adresse].

Af det byrådsgodkendte udkast til Ejerstrategi fremgår, at [adresse] forventer, at AVA A/S sikrer CO2-neutral fjernvarme og bidrager til at fremme kommunens mål om CO2-neutralitet i 2030.

El-alternativer kan i dag kun delvist erstatte biomasse. En fremskyndet udfasning vil eksempelvis kræve 135 havvindmøller med lagerkapacitet og infrastruktur. AVA

A/S vurderer endvidere, at dette vil udfordre forsyningssikkerheden og medføre betydelige omkostninger.

### Indstilling

Det indstilles:

At 1) [adresse] ikke ændrer metode for udarbejdelsen af CO2-regnskabet, men fortsætter med de årlige CO2-regnskaber, som følger nationale og internationale standarder og udarbejdes fælles for alle kommuner i [adresse].

At 2) Teknik og Miljø i stedet igangsætter et samarbejde med energiselskaberne om udarbejdelse af et årligt særskilt bioressourceregnskab, der opgør forbruget af biomasse, oprindelseskilder og tilsvarende CO2-udledning fra de største kraftvarmeværker.

At 3) et eventuelt politisk ønske om hurtig udfasning af biomasse indgår som en del af byrådets arbejde med og godkendelse af Ejerstrategien for AffaldVarme Aarhus A/S.

### Sagens forløb

12-08-2020 Aarhus Byråd
Sagens behandling blev udsat i byrådets møde den 12. august 2020.
 26-08-2020 [adresse]
Fremsendes til Magistratsafdelingen for Teknik og Miljø med henblik på udarbejdelse af en indstilling, jf. byrådets vedtagelse i mødet den 26. august 2020 om magistratsbehandling af forslaget.

 Sagen bedes tilbagesendt byrådet via Magistraten.
 18-12-2020 Teknik og Miljø
Beslutningsforslag besvaret med indstilling fra Magistratsafdelingen for Teknik og Miljø.
 06-01-2021 Borgmesterens Afdeling påtegning

Fremsendes til Magistraten. Det bemærkes, at indstillingen ikke er fremsendt rettidigt til Borgmesterens Afdeling i forhold til at kunne nå byrådsbehandling indenfor den fastsatte frist på 3 måneder efter byrådsbehandlingen af beslutningsforslaget.

Magistratsafdelingen for Teknik og Miljø oplyser, at sagen har afventet bestyrelsesbehandling i AVA.

 11-01-2021 Magistraten

Fremsendes til [adresse] med bemærkning, at Magistraten i mødet den 11. januar 2021 anbefaler, at byrådet tiltræder Magistratsafdelingen for Teknik og Miljøs indstilling af 18. december 2020.

Carsten Olsen og Gertrud Skov henholder sig til SFs oprindelige forslag.

 20-01-2021 [adresse]
Fremsendes til Teknisk Udvalg til behandling i henhold til beslutning i byrådets møde den 20. januar 2021.
 01-02-2021 Teknisk Udvalg
Sagen blev udsat.